## Odluka Ustavnog suda Republike Hrvatske broj:U-IIIA-4576/2005 od 21. rujna 2006.

### NN 114/2006 (23.10.2006.), Odluka Ustavnog suda Republike Hrvatske broj:U-IIIA-4576/2005 od 21. rujna 2006.

# USTAVNI SUD REPUBLIKE HRVATSKE

**2547**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Smiljko Sokol, Nevenka Šernhorst i Milan Vuković, članovi
Vijeća, odlučujući o ustavnoj tuž­bi koju je podnijela D. P. iz Z., koju zastupa
N. K., odvjetnik u Z., na sjednici održanoj 21. rujna 2006. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Zagrebu dužan je donijeti odluku u predmetu koji se vodi pred
tim sudom pod brojem: Pn-3560/93 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon dana objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02.i 49/02. – pročišćeni tekst),
podnositeljici ustavne tužbe, D. P. iz Z., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 10.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica je na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnijela 17. studenoga 2005. godine
ustavnu tužbu radi duljine parničnog postupka, smatrajući da joj je povrijeđeno
ustavno pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je 25. lipnja 1993. tužbom pod­nositeljice protiv
društva C. o. d.d Z., Filijala Z., kao prvotuženika te društva »L.« p.o. iz Z.,
kao drugotuženika, zbog naknade štete.
U razdoblju do 5. studenoga 1997. sud je zaprimio odgovor na tužbu, održao je
više ročišta, odredio je i proveo saslušanje podnositeljice, zatim je odredio i
proveo dokaz medicinskim vještačenjem na okolnost mehanizma nastanka štetnog
događaja i medicinsko vještačenje na okolnost koje je povrede zadobila
podnositeljica, te je odredio provođenje dokaza saslušanjem vještaka.
U razdoblju od 5. studenoga 1997. poduzete su sljedeće radnje u postupku:
– na ročištu održanom 11. prosinca 1997. sud je saslušao vještaka, te je
određeno saslušanje svjedoka;
– na ročištu održanom 4. ožujka 1998. sud je saslušao nazočnog svjedoka, te je
odredio daljnje saslušanje svjedoka;
– ročište zakazano za 9. lipnja 1998. odgođeno je zbog bolesti uredujućeg suca;
– na ročištu održanom 23. studenoga 1998. saslušan je nazočni svjedok, te je sud
odredio provođenje dokaza medicinskim vještačenjem na okolnost potrebe tuđe
pomoći podnositeljice, te je vještak nalaz i mišljenje sudu dostavio 27.
siječnja 1999. godine;
– podneskom od 24. veljače 1999. podnositeljica je predložila zakazivanje
ročišta;
– podneskom od 4. kolovoza 1999. podnositeljica je sudu pred­ložila zakazivanje
ročišta u ovoj pravnoj stvari;
– na ročištu održanom 11. svibnja 2000. određeno je saslušanje svjedoka
zamolbenim putem kod Općinskog suda u Biogradu na Moru;
– dana 4. kolovoza 2000. Općinski sud u Biogradu na Moru dostavio je sudu
zapisnik s ročišta održanog 25. srpnja 2000. na kojem je saslušan predloženi
svjedok;
– na ročištu održanom 17. listopada 2000. saslušani su vještaci, te je određeno
saslušanje podnositeljice;
– podneskom od 21. rujna 2001. podnositeljica je predložila zakazivanje ročišta;
– na ročištu održanom 5. studenoga 2001. sud je odredio novo medicinsko
vještačenje, te je sud podnositeljicu obvezao na plaćanje predujma na ime
troškova vještačenja;
– dopisom od 11. ožujka 2002. sud je ponovno pozvao podnositeljicu na plaćanje
predujma;
– podnositeljica je 6. lipnja 2002. platila predujam te je sud rješenjem od 11.
lipnja 2002. odredio provođenje vještačenja;
– ročište zakazano za 2. prosinca 2002. odgođeno je zbog spriječenosti
uredujućeg suca;
– na ročištu održanom 20. siječnja 2003. glavna rasprava je odgođena zbog
očitovanja podnositelja, na ročištu zaprimljeni, pod­nesak tuženika;
– podnescima od 18. lipnja 2003., 20. siječnja 2004., 10. rujna 2004., 10.
veljače 2005., te 19. svibnja 2005. podnositeljica je sudu predložila
zakazivanje ročišta;
– na ročištu održanom 30. studenoga 2005. sud je podnositeljici naložio dostavu
kopije zdravstvenog kartona, te je određena pribava podataka;
– iduće ročište u ovoj pravnoj stvari zakazano je za 21. rujna 2006. godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 25. lipnja 1993. tužbom podnositeljice Općinskom
sudu u Zagrebu.
Međutim, duljina postupka uzima se u obzir od 5. studenoga 1997. godine kada je
stupio na snagu Zakon o potvrđivanju Konvencije za zaštitu ljudskih prava i
temeljnih sloboda i Protokola, broj 1., 4., 6., 7., 11., 12. i 13. uz Konvenciju
za zaštitu ljudskih prava i temeljnih sloboda (»Narodne novine – Međunarodni
ugovori«, broj 18/97., 6/99. – pročišćeni tekst, 8/99. – ispravak i 14/02., u
daljnjem tekstu: Zakon o potvrđivanju Konvencije), koja Konvencija u članku 6.
stavku 1. jamči i pravo na suđenje u razumnom roku.
Ustavna tužba podnijeta je 17. studenoga 2005., a do tog dana sudski postupak
nije pravomoćno okončan, pa Ustavni sud utvrđuje da je do dana podnošenja
ustavne tužbe postupak u ovom predmetu trajao ukupno dvanaest (12) godina,
četiri (4) mjeseca i dvadeset i dva (22) dana, a nakon stupanja na snagu Zakona
o potvrđivanju Konvencije pa do dana podnošenja ustavne tužbe postupak je trajao
osam (8) godina i jedanaest (11) dana.

4.2. POSTUPANJE NADLEŽNOG SUDA

U pravno relevantnom razdoblju postupak se vodi pred sudom prvog stupnja, koji
je od radnji relevantnih za odlučivanje o pravima i obvezama podnositelja,
održao više ročišta za glavnu raspravu, odredio je i proveo saslušanje više
svjedoka, odredio i proveo medicinsko vještačenje na okolnost potrebne tuđe
pomoći i njega podnositeljice kao i novo medicinsko vještačenje, te je saslušao
imenovane vještake.

4.3. PONAŠANJE PODNOSITELJICE USTAVNE TUŽBE(TUŽITELJICE U PARNIČNOM POSTUPKU)

Ustavni sud ocjenjuje da je podnositeljica ustavne tužbe, kao tužiteljica u
parničnom postupku, djelomično doprinjela duljini postupka. Naime, unatoč nalogu
suda od 5. studenoga 2001. podnositeljica je predujam na ime troškova
vještačenja uplatila tek 6. lipnja 2002., te iako ju je sud još raspravnim
rješenjem od 30. studenoga 2005. obvezao na dostavu kopije zdravstvenog kartona,
podnositeljica do trenutka pisanja izvješća suda (23. siječnja 2006.) nije
postupila po nalogu suda zbog čega sud nije na iduće zakazano ročište pozvao
vještake kako bi se očitovali na istaknute prigovore na nalaz i mišljenje.
Međutim unatoč tomu, Ustavni sud ocjenjuje da navedeno ne može opravdati na
razumnu duljinu postupka posebice imajući na umu neaktivnost suda prvog stupnja
i to u razdoblju od 27. siječnja 1999. do 11. svibnja 2000., od 17. listopada
2000. do 5. studenoga 2001., te u razdoblju od 20. siječnja 2003. do 30.
studenoga 2005. Također ukazuje se i na neučinkovitost suda (poglavito u odnosu
na broj određenih medicinskih vještačenja) budući da se postupak čitavo vrijeme
(dakle preko dvanaest (12) godina) vodi pred sudom prvog stupnja bez da je
odlučeno o postavljenom tužbenom zahtjevu.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o složenoj pravnoj
stvari.

OCJENA USTAVNOG SUDA

5. Ustavni sud utvrđuje da postupak u ovom predmetu ukupno traje preko dvanaest
(12) godina, što ne udovoljava zahtjevu suđenja u razumnom roku.
Slijedom navedenog, a imajući u vidu ukupno trajanje postupka, neaktivnost i
neučinkovitost suda, kao i okolnost da se u konkretnom slučaju ne radi o
složenoj pravnoj stvari, Ustavni sud je utvrdio da je dugim trajanjem i
neučinkovitim provođenjem parničnog postupka, u kojem nije donesena pravomoćna
odluka suda, podnositeljici povrijeđeno ustavno pravo da zakonom ustanovljeni
neovisni i nepristrani sud u razumnom roku odluči o njezinim pravima i obvezama,
koje je zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava iz članka 29. stavka 1. Ustava
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
Doprinos podnositeljice duljini sudskog postupka, Ustavni sud uzeo je u obzir
prilikom odmjeravanja primjerene naknade zbog utvrđene povrede prava
podnositeljice na suđenje u razumnom roku.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Zagrebu dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkas­nije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-4576/2005
Zagreb, 21. rujna 2006.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 114/2006-2547
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)